CELEX: 61984CJ0223
Language: el
Date: 1985-10-07 00:00:00
Title: Απόφαση του Δικαστηρίου (δεύτερο τμήμα) της 7ης Οκτωβρίου 1985. # Telefunken Fernseh und Rundfunk GmbH κατά Oberfinanzdirektion München. # Αίτηση για την έκδοση προδικαστικής αποφάσεως: Bundesfinanzhof - Γερμανία. # Δασμολογική κατάταξη - Timer-tuner. # Υπόθεση 223/84.

Avis juridique important

|

61984J0223

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΔΕΥΤΕΡΟ ΤΜΗΜΑ) ΤΗΣ 7ΗΣ ΟΚΤΩΒΡΙΟΥ 1985.  -  TELEFUNKEN FERNSEH UND RUNDFUNK GMBH ΚΑΤΑ OBERFINANZDIREKTION MUENCHEN.  -  ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ ΤΟΥ BUNDESFINANZHOF - ΓΕΡΜΑΝΙΑ.  -  ΔΑΣΜΟΛΟΓΙΚΗ ΚΑΤΑΤΑΞΗ - TIMER / TUNER.  -  ΥΠΟΘΕΣΗ 223/84.  

Συλλογή της Νομολογίας του Δικαστηρίου 1985 σελίδα 03335

ΠερίληψηΔιάδικοιΑντικείμενο της υπόθεσηςΣκεπτικό της απόφασηςΑπόφαση για τα δικαστικά έξοδαΔιατακτικό
Λέξεις κλειδιά

1 . Κοινό δασμολόγιο — Δασμολογικές κλάσεις — Κατάταξη των εμπορευμάτων — Μηχανές και συσκευές που αποτελούνται από διάφορα στοιχεία — « Λειτουργική μονάδα » κατά την έννοια των επεξηγηματικών σημειώσεων του Συμβουλίου Τελωνειακής Συνεργασίας — Έννοια 2 . Κοινό δασμολόγιο — Δασμολογικές κλάσεις — « Μέρη » ή « εξαρτήματα » κατά την έννοια της κλάσεως 92.13 Δ — Έννοια — Κατάταξη συσκευής που χαρακτηρίζεται ως χρονοδιακόπτης ( timer-tuner )    

Περίληψη

1 . H έννοια της λειτουργικής μονάδας , κατά τις επεξηγηματικές σημειώσεις της Ονοματολογίας του Συμβουλίου Τελωνειακής Συνεργασίας , έχει ως σκοπό να επιτρέψει την κατάταξη σε μια ορισμένη δασμολογική κλάση μηχανών και συσκευών , οι οποίες αποτελούνται από διάφορα στοιχεία τα οποία εμπίπτουν σε διάφορες δασμολογικές κλάσεις , στην περίπτωση κατά την οποία το σύνολο των στοιχείων αυτών έχει κατασκευαστεί κατά τέτοιο τρόπο ώστε να επιτελεί μια μοναδική λειτουργία σαφώς καθορισμένη και αναφερόμενη στην εν λόγω δασμολογική κλάση . Αυτό δεν συμβαίνει όταν ορισμένα από τα στοιχεία που συνιστούν ένα προϊόν μπορούν να χρησιμοποιηθούν ανεξάρτητα από τα λοιπά και για λειτουργίες διαφορετικές από εκείνες που μπορούν να επιτελέσουν τα στοιχεία αυτά ως σύνολο .   2 . Συσκευή που χαρακτηρίζεται ως timer-tuner και η οποία αποτελείται από έναν έγχρωμο τηλεοπτικό δέκτη με μνήμη 12 προγραμμάτων και χρονοδιακόπτη για την απομνημόνευση της έναρξης και διακοπής της λειτουργίας της συσκευής εντός 10 ημερών από πριν και η οποία πρέπει να συνδεθεί με ορισμένης κατασκευής μαγνητοσκόπιο για να καταστήσει ορατές τις εκπομπές που λαμβάνει , πρέπει να θεωρηθεί ως μέρος ή εξάρτημα κατά την έννοια της διακρίσεως 92.13 του ΚΔ .    

Διάδικοι

Στην υπόθεση 223/84 , που έχει ως αντικείμενο αίτηση του Bundesfinanzhof προς το Δικαστήριο , κατ’ εφαρμογή του άρθρου 177 της Συνθήκης EOK , με την οποία ζητείται , στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ  Telefunken Fernseh und Rundfunk GmbH , Αννόβερο ,   και  Oberfinanzdirektion Muenchen ,    

Αντικείμενο της υπόθεσης

η έκδοση προδικαστικής αποφάσεως ως προς την ερμηνεία των δασμολογικών κλάσεων και διακρίσεων 85.15 , 92.11 B και 92.13 Δ του κοινού δασμολογίου ,  

Σκεπτικό της απόφασης

1 Με Διάταξη της 10ης Ιουλίου 1984 , η οποία περιήλθε στο Δικαστήριο στις 4 Σεπτεμβρίου 1984 , το Bundesfinanzhof υπέβαλε , δυνάμει του άρθρου 177 της Συνθήκης EOK , δύο προδικαστικά ερωτήματα ως προς την ερμηνεία της κλάσεως και των διακρίσεων 85.15 , 92.11 B και 92.13 Δ του κοινού δασμολογίου ( στο εξής ΚΔ ).    2 Τα ερωτήματα αυτά ανέκυψαν στο πλαίσιο διαφοράς μεταξύ της Telefunken Fernseh und Rundfunk GmbH , Αννόβερο ( στο εξής : προσφεύγουσα στην κύρια δίκη ) και της Oberfinanzdirektion του Μονάχου ( στο εξής : καθής στην κύρια δίκη ) ως προς τη δασμολογική κατάταξη μιας συσκευής με την ονομασία « timer-tuner T 50 » , που χαρακτηρίζεται ως χρονοδιακόπτης και την οποία η προσφεύγουσα στην κύρια δίκη εισήγαγε από την Ιαπωνία .    3 Σύμφωνα με την περιγραφή του εμπορεύματος που περιέχεται στην αιτηθείσα δεσμευτική γνωμάτευση δασμολογικής κατατάξεως , η συσκευή αποτελείται κυρίως από μια μονάδα λήψεως με μνήμη 12 τηλεοπτικών προγραμμάτων και ένα χρονοδιακόπτη για την απομνημόνευση της ενάρξεως και της διακοπής της λειτουργίας της συσκευής εντός 10 ημερών από πριν . H συσκευή T 50 αποτελεί συμπλήρωμα ενός μαγνητοσκοπίου του τύπου VR 510 , του ιδίου κατασκευαστή , ώστε να μπορούν να εγγράφονται παράλληλες τηλεοπτικές εκπομπές και να προγραμματίζεται η εγγραφή των επιλεγομένων εκπομπών εντός 10 ημερών από πριν . Προς το σκοπό αυτό η συσκευή T 50 μπορεί να συνδυαστεί μόνο με μαγνητοσκόπιο του τύπου VR 510 .    4 Ως προς τη λειτουργία της εν λόγω συσκευής η προσφεύγουσα στην κύρια δίκη διευκρινίζει στις παρατηρήσεις της ότι η δυνατότητα απομνημονεύσεως 12 προγραμμάτων δεν εξυπηρετεί στην απομνημόνευση των εκπομπών που λαμβάνει ο timer-tuner ( χρονοδιακόπτης ) · πρόκειται αντιθέτως για τη δυνατότητα λήψεως 12 τηλεοπτικών προγραμμάτων , μεταξύ των οποίων πρέπει κάθε φορά να επιλέγεται ο επιθυμητός δίαυλος προκειμένου να γίνει η εγγραφή . Τα σήματα που λαμβάνει ο timer-tuner ως σήματα που εξαρτώνται από ορισμένα πρότυπα μεταδίδονται στο μαγνητοσκόπιο , όπου και εγγράφονται σε μαγνητική ταινία . H λειτουργία της συσκευής του δέκτη ολοκληρώνεται στο σημείο αυτό . Τα σήματα μπορούν κατόπιν , εφόσον χρειαστεί , να μεταδο θούν στον τηλεοπτικό δέκτη , χωρίς τη βοήθεια της συσκευής του δέκτη , και να καταστούν έτσι ορατά και ακουστά . Προηγουμένως , μεταβάλλονται στον τηλεοπτικό δέκτη μέσω ενός πολυπλόκου ολοκληρωμένου κυκλώματος σε σήματα ΚΠΜ ( κόκκινο — πράσινο — μπλε ), ανεξάρτητα από προδιαγραφές ενισχύονται από έναν ενισχυτή ΚΠΜ και αποτελούν αντικείμενο επεξεργασίας από σειρά περιφερειακών κυκλωμάτων για τη λειτουργία του καθοδικού σωλήνα . Το μαγνητοσκόπιο VR 510 χωρίς τον timer-tuner αποτελεί τελικό προϊόν , το οποίο διατίθεται στο εμπόριο και πωλείται υπ’ αυτή τη μορφή . H συμπληρωματική χρησιμοποίηση του timer-tuner διευρύνει το πεδίο εφαρμογής του υπό την έννοια ότι είναι δυνατή η εγγραφή μιας εκπομπής παράλληλης προς εκείνη που παρακολουθείται , καθώς και εκπομπών που έχουν ειδικώς προγραμματιστεί εκ των προτέρων ή μεταδίδονται καθημερινώς την ίδια ώρα .    5 Με τη δεσμευτική γνωμάτευση δασμολογικής κατατάξεως της 14ης Απριλίου 1982 , η καθής στην κύρια δίκη υπήγαγε τον timer-tuner T 50 στη διάκριση 85.15 A III β ) 2 ( συσκευές εκπομπής και λήψης για τη ραδιοφωνία και την τηλεόραση· συσκευές λήψης συνδυασμένες με συσκευή εγγραφής ή αναπαραγωγής ήχου ) του ΚΔ με την αιτιολογία ότι , ενόψει του τρόπου που χρησιμοποιείται και της δυνατότητας λήψεως πολλών σταθμών εκπομπής , η συσκευή της εγχρώμου τηλεοράσεως , σε σύγκριση με τον timer-tuner αποτελεί το είδος που προσδίδει τον ουσιώδη χαρακτήρα κατά την έννοια του γενικού κανόνα 3 β ) του ΚΔ . Σύμφωνα με τον κανόνα 1 γ ) του κεφαλαίου 92 του ΚΔ , η εν λόγω συσκευή δεν μπορεί να υπαχθεί στην κλάση του κεφαλαίου 92 του ΚΔ , αφενός μεν , διότι δεν προορίζεται να ενσωματωθεί στο αναγκαίο για τη λειτουργία της μαγνητοσκόπιο , αφετέρου δε , διότι δεν προβλέπεται να τοποθετηθεί μαζί με το μαγνητοσκόπιο στο ίδιο κουτί .    6 Μετά από διοικητική ένσταση η οποία δεν τελεσφόρησε , η προσφεύγουσα στην κύρια δίκη άσκησε προσφυγή με την οποία ζητεί την υπαγωγή της εν λόγω συσκευής στη διάκριση 92.13 Δ του ΚΔ ( « άλλα μέρη , ξεχωριστά τεμάχια και εξαρτήματα των συσκευών της κλάσης 92.11 » ). Προς στήριξη της προσφυγής της η προσφεύγουσα υποστήριξε ότι η εν λόγω συσκευή δεν μπορεί να εκπληρώσει μόνη της καμία λειτουργία και , συνεπώς , δεν μπορεί να θεωρηθεί ως συσκευή λήψεως για την τηλεόραση υπό την έννοια της δασμολογικής κλάσεως 85.15 . Δεν αποτελεί ούτε τμήμα τηλεοπτικού δέκτη , αλλά συμπλήρωμα του δέκτη του μαγνητοσκοπίου VR 510 και κατά συνέπεια αποτελεί τεμάχιο ή εξάρτημα του μαγνητοσκοπίου που εμπίπτει στο κεφάλαιο 92 του ΚΔ .    7 Το Bundesfinanzhof , κρίνοντας ότι η απόφαση επί της προσφυγής εξαρτάται από ορισμένα ζητήματα ερμηνείας του ΚΔ τα οποία δεν έχει ακόμα επιλύσει το Δικαστήριο , υπέβαλε στο Δικαστήριο τα ακόλουθα προδικαστικά ερωτήματα :   « 1 ) Πρέπει το κοινό δασμολόγιο να ερμηνευτεί υπό την έννοια ότι συσκευή , η οποία χαρακτηρίζεται ως timer/tuner ( χρονοδιακόπτης ) και αποτελείται από ένα έγχρωμο τηλεοπτικό δέκτη με μνήμη 12 προγραμμάτων και χρονοδιακόπτη για την απομνημόνευσης της έναρξης και διακοπής της λειτουργίας της συσκευής εντός 10 ημερών από πριν και η οποία πρέπει να συνδεθεί με ορισμένης κατασκευής μαγνητοσκόπιο για να καταστήσει ορατές τις εκπομπές που λαμβάνει , πρέπει να υπαχθεί στην κλάση 92.13 Δ του κοινού δασμολογίου ;   2 ) Σε περίπτωση αρνητικής απάντησης στο πρώτο ερώτημα :   Σε ποια άλλη κλάση του κοινού δασμολογίου πρέπει να υπαχθεί η συσκευή ; »   8 Σύμφωνα με το Bundesfinanzhof τίθεται πρώτα το ερώτημα αν η συσκευή πρέπει να υπαχθεί στη δασμολογική διάκριση 92.13 Δ , πράγμα που εξαρτάται από το αν πρέπει να θεωρηθεί ως τμήμα ή εξάρτημα συσκευής κατά την έννοια της δασμολογικής διακρίσεως 92.11 B . Το μαγνητοσκόπιο VR 510 μπορεί να θεωρηθεί ως τέτοια συσκευή .    9 Το Bundesfinanzhof θεωρεί ότι αν η εν λόγω συσκευή δεν πρέπει να θεωρηθεί ως τμήμα συσκευής κατά την έννοια της διακρίσεως 92.11 B , ανακύπτει το ερώτημα αν πρέπει να υπαχθεί στην ίδια αυτή διάκριση ως αυτοτελής συσκευή , δεδομένου ότι , βάσει των ισχυρισμών των διαδίκων θα μπορούσε να γίνει δεκτό ότι η συσκευή προορίζεται αποκλειστικώς για το μαγνητοσκόπιο VR 510 .    10 Τέλος , το Bundesfinanzhof θεωρεί ότι μόνο στην περίπτωση που η εν λόγω συσκευή δεν θα έπρεπε να υπαχθεί στη διάκριση 92.11 B , θα έπρεπε να υπαχθεί στη διάκριση 85.15 A III 2 β ) σύμφωνα με τη δεσμευτική γνωμάτευση δασμολογικής κατατάξεως της καθής στην κύρια δίκη .   Επί του νομικού πλαισίου της διαφοράς   11 H δασμολογική διάκριση 92.13 Δ είναι διατυπωμένη ως εξής :   « Άλλα μέρη , ξεχωριστά τεμάχια και εξαρτήματα των συσκευών της κλάσης 92.11 :   A ) ...   B ) ...   Γ ) ...   Δ ) άλλα »   12 H δασμολογική διάκριση 92.11 B είναι διατυπωμένη ως εξής :   « Φωνογράφοι , μηχανήματα για την υπαγόρευση και άλλες συσκευές εγγραφής ή αναπαραγωγής του ήχου , στα οποία περιλαμβάνονται και οι συσκευές περιστροφής των δίσκων , των ταινιών και των συρμάτων με ή χωρίς αναγνώστες του ήχου ( κεφαλές ) · συσκευές εγγραφής ή αναπαραγωγής των εικόνων και του ήχου στην τηλεόραση :   Α ) ...    ...    ...    ...   Β ) Συσκευές εγγραφής ή αναπαραγωγής των εικόνων και του ήχου στην τηλεόραση » .    13 H δασμολογική διάκριση 85.15 A III β ) 2 αφορά :   « Συσκευές εκπομπής και λήψης για τη ραδιοτηλεφωνία και ραδιοτηλεγραφία . Συσκευές εκπομπής και λήψης για τη ραδιοφωνία και την τηλεόραση ( στις οποίες περιλαμβάνονται και οι συσκευές λήψης που είναι συνδυασμένες με συσκευή εγγραφής ή αναπαραγωγής του ήχου ) και συσκευές λήψης εικόνων για την τηλεόραση . Συσκευές ραδιοκατεύθυνσης , ραδιοανίχνευσης , ραδιοβόλησης και ραδιοτηλεχειρισμού :    ...   ΙΙΙ . Συσκευές λήψης , έστω και συνδυασμένες με συσκευή εγγραφής ή αναπαραγωγής του ήχου :   α ) Για τη ραδιοφωνία , τη ραδιοτηλεφωνία ή τη ραδιοτηλεγραφία , που προορίζονται για τα πολιτικά αεροσκάφη  β ) άλλες :   1 . ...   2 . μη κατονομαζόμενες . »   14 O κανόνας 1 γ ) του κεφαλαίου 92 του ΚΔ προβλέπει ότι στο κεφάλαιο 92 δεν περιλαμβάνονται :   « Τα μικρόφωνα , οι ενισχυτές του ήχου , τα μεγάφωνα , τα ακουστικά , οι διακόπτες , τα στροβοσκόπια και άλλα όργανα , συσκευές και εξαρτήματα που χρησιμοποιούνται μαζί με τα είδη του κεφαλαίου αυτού αλλά δεν είναι ενσωματωμένα σ’ αυτά ούτε τοποθετημένα μέσα στο ίδιο κουτί ( κεφάλαια 85 ή 90 ) · τις συσκευές καταγραφής ή αναπαραγωγής του ήχου , που είναι συνδυασμένες με συσκευή λήψης για τη ραδιοφωνία ή την τηλεόραση ( κλάση 85.15 ) » .    15 Εκτός από την προσφεύγουσα στην κύρια δίκη μόνο η Επιτροπή κατέθεσε παρατηρήσεις στην παρούσα υπόθεση .    16 H προσφεύγουσα στην κύρια δίκη προτείνει στο Δικαστήριο να απαντήσει καταφατικώς στο πρώτο ερώτημα ενόψει της λειτουργίας της εν λόγω συσκευής ως εξαρτήματος του μαγνητοσκοπίου VR 510 . Πράγματι , το μαγνητοσκόπιο χωρίς τον timer-tuner αποτελεί τελικό προϊόν , διότι διατίθεται στο εμπόριο στην κατάσταση αυτή και μπορεί να χρησιμοποιηθεί για την εγγραφή τόσο μιας εκπομπής που λαμβάνεται από τη συσκευή του τηλεοπτικού δέκτη όσο και εικόνων και ήχων που λαμβάνονται από μια κάμερα μαγνητοσκοπίου . Επίσης , η συμπληρωματική χρησιμοποίηση του timer-tuner διευρύνει το πεδίο εφαρμογής του μαγνητοσκοπίου υπό την έννοια ότι μπορεί να χρησιμοποιηθεί για την εγγραφή τόσο μιας εκπομπής παράλληλης προς εκείνη που παρακολουθείται οσο και εκπομπών που έχουν ειδικώς προγραμματιστεί εκ των προτέρων ή που μεταδίδονται καθημερινώς την ίδια ώρα . Εξάλλου , ο timer-tuner δεν χρησιμεύει για την άμεση αναπαραγωγή των λαμβανομένων σημάτων· η λειτουργία του ολοκληρώνεται επομένως με τη μετάδοση των σημάτων προς εγγραφή στο μαγνητοσκόπιο . Αποκλείεται , επομένως , η δασμολογική κατάταξη του timer-tuner ως συσκευής λήψεως για την τηλεόραση .    17 Σε περίπτωση αρνητικής απαντήσεως στο πρώτο ερώτημα η προσφεύγουσα προτείνει να υπαχθεί ο timer-tuner στη δασμολογική διάκριση 92.11 B , είτε ως εξάρτημα του μαγνητοσκοπίου , το οποίο αναμφισβήτητα εμπίπτει στην εν λόγω διάκριση , είτε , λαμβανομένου υπόψη του κανόνα 2 α ) των γενικών κανόνων του ΚΔ ως ξεχωριστό τεμάχιο του μαγνητοσκοπίου .    18 H Επιτροπή , αντιθέτως , υποστηρίζει ότι η εν λόγω συσκευή δεν πρέπει να καταταγεί ως « ξεχωριστό τεμάχιο ή εξάρτημα » υπό την έννοια της διακρίσεως 92.13 Δ , αλλά ως συσκευή λήψεως για την τηλεόραση υπό την έννοια της διακρίσεως 85.15 A III β ) 2 .    19 H Επιτροπή επικαλείται σχετικώς την αρχή δασμολογικής ερμηνείας που θέτει η σημείωση 1 , γ ) του κεφαλαίου 92 του ΚΔ , σύμφωνα με την οποία κάθε εμπόρευμα και κάθε συσκευή πρέπει να κατατάσσονται σύμφωνα με τη φύση τους και τα ειδικά χαρακτηριστικά τους . Τα διάφορα λοιπόν στοιχεία που συνθέτουν μια εγκατάσταση μαγνητοσκοπίου πρέπει να κατατάσσονται ως ενιαία συσκευή , όταν είναι ενσωματωμένα κατά τέτοιο τρόπο ώστε να αποτελούν μια τέτοια συσκευή , αλλά χωριστά , όταν τα διάφορα στοιχεία παρουσιάζονται υπό μορφή αυτοτελών συσκευών .    20 Ως προς τη φύση της εν λόγω συσκευής η Επιτροπή παρατηρεί ότι συγκεντρώνει όλες τις ιδιομορφίες και όλες τις τυπικές λειτουργίες μιας συσκευής λήψεως για την τηλεόραση που χαρακτηρίζονται απλώς και μόνο από τη μετατροπή των σημάτων του μαγνητοσκοπίου σε εικόνες τηλεοράσεως . Αναφέρει ότι άλλα κριτήρια , όπως η φύση της μεταγενέστερης αναμεταδόσεως , δεν έχουν σημασία σύμφωνα με το γράμμα του ΚΔ ούτε σύμφωνα με τις συμπληρωματικές ή επεξηγηματικές σημειώσεις που έχουν θεσπιστεί για την ερμηνεία του .    21 Προς στήριξη της απόψεώς της , η Επιτροπή αναφέρεται επίσης στην ονοματολογία των εμπορευμάτων για τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών της ( Nimexe ), η οποία στηρίζεται στο ΚΔ και η οποία αναφέρει στη δασμολογική κλάση 85.15 τόσο τους « δέκτες τηλεοράσεως με ενσωματωμένο καθοδικό σωλήνα » όσο και τις « άλλες συσκευές για την τηλεόραση » .    22 Σύμφωνα με την Επιτροπή δεν υπάρχει δυνατότητα υπαγωγής του timer-tuner στη διάκριση 92.11 B , η οποία αποκλείεται δυνάμει της σημειώσεως 1 , γ ), του κεφαλαίου 92 του ΚΔ . Πράγματι , οι επεξηγηματικές σημειώσεις της Ονοματολογίας του Συμβουλίου Τελωνειακής Συνεργασίας διευκρινίζουν , επίσης , ότι τα ηλεκτρικά εξαρτήματα των συσκευών εγγραφής ή αναπαραγωγής ήχου υπάγονται σε ειδική ρύθμιση ( κεφάλαιο 85 ή 90 ), εκτός από την περίπτωση κατά την οποία είναι ενσωματωμένα στις εν λόγω συσκευές ή είναι τοποθετημένα στο ίδιο κουτί .   Επί του πρώτου ερωτήματος   23 Με το πρώτο ερώτημα ερωτάται αν μια συσκευή που χαρακτηρίζεται ως timer-tuner , η οποία πρέπει να συνδεθεί με ειδικής κατασκευής μαγνητοσκόπιο , το οποίο υπάγεται στη δασμολογική κλάση 92.11 , για να καταστήσει ορατές τις εκπομπές που λαμβάνει , αποτελεί μέρος , χωριστό τεμάχιο ή εξάρτημα , ώστε να μπορεί να υπαχθεί στη διάκριση 92.13 Δ του ΚΔ .    24 Για να δοθεί απάντηση στο ερώτημα αυτό πρέπει πρώτον να εξεταστεί αν ο timer-tuner εμπίπτει στη σημείωση 1 , γ ), του κεφαλαίου 92 , σύμφωνα με την οποία δεν περιλαμβάνονται στο κεφάλαιο αυτό ορισμένες συσκευές , οι οποίες απαριθμούνται , ιδίως « εξαρτήματα που χρησιμοποιούνται μαζί με τα είδη του κεφαλαίου αυτού αλλά δεν είναι ενσωματωμένα σ’ αυτά ούτε τοποθετημένα στο ίδιο κουτί ... » . Πάντως , η δυνατότητα αυτή μπορεί να αποκλειστεί , δεδομένου ότι πρόκειται αποκλειστικώς για αντικείμενα τα οποία αναφέρονται ρητώς στα κεφάλαια 85 και 90 , ενώ ένα προϊόν του τύπου της εν λόγω συσκευής δεν αναφέρεται ρητώς ούτε στα κεφάλαια αυτά ούτε σε καμία άλλη κλάση του ΚΔ .    25 Εφόσον δεν υπάρχει ειδική κλάση που να αναφέρει ρητώς τον timer-tuner πρέπει να εφαρμοστεί ο κανόνας 4 των γενικών κανόνων για την ερμηνεία της ονοματολογίας του ΚΔ , σύμφωνα με τον οποίο « τα εμπορεύματα που δεν υπάγονται σε καμιά κλάση του δασμολογίου πρέπει να κατατάσσονται στην κλάση που αναφέρεται στα περισσότερο ανάλογα είδη » . Στην περίπτωση αυτή η επιλογή της κατάλληλης κλάσης πρέπει να γίνεται , όπως επανειλημμένα έχει κρίνει το Δικαστήριο , σύμφωνα με τα ουσιώδη χαρακτηριστικά και τη φύση της συγκεκριμένης συσκευής , γεγονός που απαιτεί επισταμένη εξέταση από τεχνική άποψη .    26 Επί του θέματος αυτού η Επιτροπή υποστηρίζει ότι η εν λόγω συσκευή συγκεντρώνει όλα τα τυπικά γνωρίσματα και τις λειτουργίες που προσιδιάζουν σε μια συσκευή λήψεως για την τηλεόραση που , κατά την άποψή της , χαρακτηρίζεται απλώς και μόνο από τη μετατροπή των σημάτων του μαγνητοσκοπίου σε εικόνες τηλεοράσεως , ενώ η προσφεύγουσα εκθέτει ότι η εν λόγω συσκευή δεν συνιστά συσκευή λήψεως για την τηλεόραση , διότι δεν είναι εξοπλισμένη ούτε προορίζεται για την άμεση αναπαραγωγή των λαμβανομένων σημάτων .    27 Λαμβανομένων υπόψη των επεξηγήσεων που του παρασχέθηκαν σχετικώς , κατά τη διάρκεια της παρούσας διαδικασίας , το Δικαστήριο σχηματίζει την πεποίθηση ότι δεν μπορεί να θεωρηθεί ως συσκευή λήψεως για την τηλεόραση μια συσκευή η οποία δεν αναπαράγει σε εικόνες τα λαμβανόμενα σήματα , καθιστώντας δυνατό για εκείνον που τη χρησιμοποιεί να τα προσλαμβάνει οπτικώς .    28 Καίτοι η ονοματολογία των εμπορευμάτων για τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών ( Nimexe ) προβαίνει σε διάκριση μετάξύ των « δεκτών τηλεοράσεως με ενσωματωμένο καθοδικό σωλήνα » και των « άλλων συσκευών για την τηλεόραση » , το στοιχείο αυτό δεν επιτρέπει τη συναγωγή του συμπεράσματος ότι οι « άλλες συσκευές για την τηλεόραση » δεν διαθέτουν ένα μέσο αναπαραγωγής της εικόνας , όπως μια οθόνη επί της οποίας προβάλλεται η εικόνα .    29 Ως προς το ερώτημα αν ο timer-tuner αποτελεί μια « λειτουργική μονάδα » μαζί με το μαγνητοσκόπιο VR 510 , πρέπει να παρατηρηθεί ότι , σύμφωνα με το ψηφίο 63 των επεξηγηματικών σημειώσεων της Ονοματολογίας του Συμβουλίου Τελωνειακής Συνεργασίας , η έννοια αυτή έχει εφαρμογή , όταν μια μηχανή ή μια συσκευή αποτελείται από χωριστά στοιχεία , τα οποία έχουν κατασκευαστεί κατά τέτοιο τρόπο ώστε να επιτελούν από κοινού μια μοναδική λειτουργία σαφώς καθορισμένη και αναφερόμενη σε μια από τις κλάσεις του κεφαλαίου 84 ή , συχνότερα , του κεφαλαίου 85 .    30 Πρέπει , ωστόσο , να σημειωθεί ότι οι επεξηγηματικές σημειώσεις έχουν ως σκοπό να επιτρέψουν την κατάταξη σε μια ορισμένη δασμολογική κλάση μηχανών και συσκευών , οι οποίες αποτελούνται από διάφορα στοιχεία τα οποία εμπίπτουν σε διάφορες δασμολογικές κλάσεις , στην περίπτωση κατά την οποία το σύνολο των στοιχείων αυτών έχει κατασκευαστεί κατά τέτοιο τρόπο ώστε να επιτελεί μια μοναδική λειτουργία σαφώς καθορισμένη και αναφερόμενη στην εν λόγω δασμολογική κλάση .    31 Συνεπώς , οι επεξηγηματικές αυτές σημειώσεις δεν αφορούν το προϊόν , στο οποίο αναφέρεται το εθνικό δικαστήριο , δεδομένου ότι το προϊόν αυτό χαρακτηρίζεται από την ύπαρξη , μεταξύ των στοιχείων που το αποτελούν , του μαγνητοσκοπίου , το οποίο μπορεί να χρησιμοποιηθεί ανεξάρτητα από τον timer-tuner και για λειτουργίες διαφορετικές από εκείνες που μπορεί να επιτελέσει ο συνδυασμός που σχηματίζει με τον timer-tuner . Συνεπώς , ούτε ο timer-tuner μπορεί να καταταγεί στη διάκριση 92.11 B του ΚΔ .    32 Ως προς τη δυνατότητα δασμολογικής κατατάξεως της εν λόγω συσκευής στη διάκριση 92.13 Δ πρέπει να παρατηρηθεί ότι η συσκευή εξαρτάται πλήρως από το μαγνητοσκόπιο VR 510 , έτσι ώστε να μην μπορεί να επιτελέσει καμιά λειτουργία χωρίς αυτό , ενώ το μαγνητοσκόπιο μπορεί να χρησιμοποιηθεί χωρίς τον timer-tuner . Καίτοι δεν αποτελεί απαραίτητο τμήμα του μαγνητοσκοπίου VR 510 , μπορεί ωστόσο να γίνει δεκτό ότι αποτελεί εξάρτημα κατά την έννοια της προαναφερθείσας δασμολογικής διακρίσεως .    33 Επομένως στο πρώτο ερώτημα προσήκει η απάντηση ότι η συσκευή που χαρακτηρίζεται ως timer-tuner και η οποία αποτελείται από ένα έγχρωμο τηλεοπτικό δέκτη με μνήμη 12 προγραμμάτων και χρονοδιακόπτη για την απομνημόνευση της έναρξης και διακοπής της λειτουργίας της συσκευής εντός 10 ημερών από πριν και η οποία πρέπει να συνδεθεί με ορισμένης κατασκευής μαγνητοσκόπιο για να καταστήσει ορατές τις εκπομπές που λαμβάνει , πρέπει να θεωρηθεί ως μέρος ή εξάρτημα κατά την έννοια της διακρίσεως 92.13 του ΚΔ .   Επί του δευτέρου ερωτήματος   34 Ενόψει της απαντήσεως που δόθηκε στο πρώτο ερώτημα , το δεύτερο ερώτημα δεν έχει αντικείμενο .    

Απόφαση για τα δικαστικά έξοδα

Επί των δικαστικών εξόδων  35 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων , η οποία υπέβαλε παρατηρήσεις στο Δικαστήριο δεν αποδίδονται . Δεδομένου ότι η παρούσα διαδικασία έχει ως προς τους διαδίκους της κύριας δίκης το χαρακτήρα παρεμπίπτοντος , που ανέκυψε ενώπιον του εθνικού δικαστηρίου , σ’ αυτό εναπόκειται να αποφανθεί επί των δικαστικών εξόδων .    

Διατακτικό

Για τους λόγους αυτούς ΤΟ ΔΙΚΑΣΤΗΡΙΟ ( δεύτερο τμήμα ),   κρίνοντας επί των ερωτημάτων που του υπέβαλε το Bundesfinanzhof με Διάταξη της 10ης Ιουλίου 1984 , αποφαίνεται :   Συσκευή που χαρακτηρίζεται ως timer-tuner και η οποία αποτελείται από έναν έγχρωμο τηλεοπτικό δέκτη με μνήμη 12 προγραμμάτων και χρονοδιακόπτη για την απομνημόνευση της έναρξης και διακοπής της λειτουργίας της συσκευής εντός 10 ημερών από πριν και η οποία πρέπει να συνδεθεί με ορισμένης κατασκευής μαγνητοσκόπιο για να καταστήσει ορατές τις εκπομπές που λαμβάνει , πρέπει να θεωρηθεί ως μέρος ή εξάρτημα κατά την έννοια της διακρίσεως 92.13 του ΚΔ .